《寄大弟温州》
清代·卢德仪

到今犹未赋还家，时节匆匆易岁华。增我怀思宵半月，滞人归梦客边花。

终非故土情何恋，便不天涯路已赊。可识严亲悬望苦，也应穷巷赋回车。

作者简介：卢德仪，字俪兰，一字梅邻，黄岩人。举人埙女孙，肃炡女，同县王维龄室，同治庚午举人太常寺少卿彦威、诸生彦澄、通判彦载、彦武、彦戠母。有《焦尾阁遗稿》。